**PROGRAM HOSPODÁRSKEHO A SOCIÁLNEHO ROZVOJA MESTA**

**DUNAJSKÁ STREDA**

**časť**

**Sociálne služby – aktualizácia, rok 2012**

* + - 1. **Sociálne služby**

Zákon o sociálnej pomoci vymedzuje sociálne služby ako špecializované činnosti na riešenie hmotnej núdze alebo sociálnej núdze. Sociálne služby sú realizačným prostriedkom na zabezpečenie cieľa sociálnej pomoci: zmierniť alebo prekonať s aktívnou účasťou občana hmotnú alebo sociálnu núdzu, zabezpečiť základné životné podmienky občana v prirodzenom prostredí, zabraňovať vzniku, prehlbovaniu alebo opakovaniu porúch psychického, fyzického a sociálneho vývinu občana a zabezpečiť integráciu občana do spoločnosti.

Mesto Dunajská Streda zabezpečuje poskytovanie sociálnych služieb pre svojich občanov v rámci svojich kompetencií a finančných možností. Prevádzkuje zariadenia sociálnej infraštruktúry poskytujúce sociálne služby určené pre obyvateľov mesta odkázaných na odbornú pomoc zdravotníckeho personálu (zariadenie pre seniorov, denný stacionár), ktorí nemajú rodičov a sú v plnej miere odkázaní na spoločnosť (detský domov) a mesto prevádzkuje aj detské jasle.

Seniorom sú v Dunajskej Strede k dispozícii ambulantné a terénne služby, ktoré im majú pomôcť zvládnuť bežné každodenné úkony tak, ako by ich zvládali sami, keby im v tom nebránil vek alebo zdravotné problémy. Dôvody na využitie služieb definovali poskytovatelia nasledovne: zhoršený zdravotný stav (kedy klient je v zásade sebestačný a potrebuje len pomoc s určitými úkonmi či aktivitami), nemožnosť poskytnutia pomoci zo strany rodiny či blízkych osôb. Služba je čiastočne hradená klientmi.

**Opatrovateľská služba** - mesto Dunajská Streda poskytuje opatrovateľskú službu občanom, ktorí sú odkázaní na pomoc inej osoby pri nevyhnutných životných úkonoch, pri nevyhnutných prácach v domácnosti a pri zabezpečovaní kontaktu so spoločenským prostredím. Počet opatrovaných osôb, ktorým sa poskytovala opatrovateľská služba na území mesta Dunajská Streda k 31.12.2011 bol 49. Boli to občania, ktorí pre svoj nepriaznivý zdravotný stav potrebovali pomoc inej osoby. V roku 2011 bolo vydaných 10 nových rozhodnutí o odkázanosti na poskytovanie opatrovateľskej služby. Poskytovanie opatrovateľskej služby bolo realizované využitím pracovnoprávneho vzťahu – pracovný pomer, počet opatrovateľov k 31.12.2011 bol 45. Opatrovatelia svoju prácu vykonávali v domácnosti opatrovaných osôb. Zabezpečovaním opatrovateľskej služby sa podarilo umožniť dôstojný a pokojný život klientov v ich domácom prostredí, podporiť doterajší spôsob života a osobných návykov, motivovať klientov k samostatnosti a nezávislosti, prispievať k prežitiu aktívneho a dôstojného života, pomáhať klientom pri udržiavaní kontaktov s rodinou, poskytovať kvalitné a bezpečné sociálne služby vychádzajúce z individuálnych potrieb klienta.

**Centrum sociálnej starostlivosti** je rozpočtovým zariadením bez právnej subjektivity mesta Dunajská Streda so sídlom na Komenského ulici 359/33, Dunajská Streda, poskytujúca podporné sociálne služby – poskytovanie sociálnych služieb v jedálni, sociálne služby na riešenie nepriaznivej sociálnej situácie z dôvodu ťažkého zdravotného postihnutia v dennom stacionári a služby na podporu rodiny s deťmi v detských jasliach.

**Detské jasle** zabezpečujú starostlivosť o dieťa do 3 rokov, maximálne však do 31.8. príslušného kalendárneho roka po dovŕšení tretieho roku, do doby nástupu do materskej školy. Starostlivosť o dieťa v detských jasliach sa zabezpečuje za úhradu. Podmienkou prijatia dieťaťa do detských jaslí je zárobková činnosť zákonného zástupcu dieťaťa, ktorá zakladá nárok na zdaňovaný príjem zo závislej činnosti, z podnikania a z inej samostatnej zárobkovej činnosti a ktorému vznikol nárok na príspevok na starostlivosť o dieťa. Ku koncu roka 2011 bolo v detských jasliach zapísaných 29 detí.

**Jedáleň CSS** poskytuje stravovanie pre deti v detských jasliach, fyzické osoby v dennom stacionári, dôchodcov s trvalým pobytom v Dunajskej Strede a pre fyzické osoby s trvalým pobytom v Dunajskej Strede z dôvodu ich ťažkého zdravotného postihnutia alebo nepriaznivého zdravotného stavu. Priemerný počet navarených obedov sa pohybuje okolo 100 porcií.

**Mestský klub dôchodcov** **mesta Dunajská Streda** je účelovým zariadením mesta Dunajská Streda bez právnej subjektivity. Poslaním klubu je uspokojovanie kultúrnych a spoločenských záujmov starších občanov, ktoré sú z psychologického, sociálneho a ľudského hľadiska pre občanov tejto kategórie dôležité a potrebné. Klub je organizačnou jednotkou Mesta Dunajská Streda, prostredníctvom Centra sociálnej starostlivosti v Dunajskej Strede. Pre činnosť klubu slúžia priestory a zariadenia pridelené Mestom Dunajská Streda na adrese Trhovisko 825/8, Dunajská Streda.

Ďalšou organizáciou zameriavajúcou sa na seniorov je **Jednota dôchodcov**. Toto združenie poskytuje základné poradenstvo a zaisťuje spoločenské aktivity pre svojich členov.

***Tab. č. 31: Zariadenia sociálnej starostlivosti v meste DS***

|  |  |  |
| --- | --- | --- |
| **Názov zariadenia** | **Počet** | **Kapacita** |
| Zariadenie pre seniorov, Dunajská StredaUl. gen Svobodu Nám. priateľstva | 1 | 8283 |
| Centrum sociálnej starostlivosti | 1 | Jedáleň pre dôchodcov – kapacita 120Denný stacionár – kapacita 10 Detské jasle – kapacita 35Mestský klub dôchodcov – 160 členov |
| Detský domov Nezábudka | 1 | Kapacita 72 |

Pozn.: \* údaje z roku 2011

**Detský domov Nezábudka**

**Adresa:** Nezábudková 474/3, 929 01 Dunajská Streda

**Kapacita:** 72

**Tel.:** 031/552 24 70; **Fax:** 031/552 24 70; **E-mail:** nezabudkads@mail.t-com.sk

**Náhradná výchova** - slovo „náhradný“ chápeme ako zastupujúci, rezervný nie vo vzťahu k podstate výchovy, ale vo vzťahu k prostrediu, v ktorom sa realizuje.

Náhradná výchova sa delí na náhradnú výchovu rodinnú a inštitucionálnu.

Medzi formy náhradnej rodinnej starostlivosti patrí *adopcia (osvojenie)*, *pestúnstvo* a *náhradná osobná starostlivosť*.

Za *náhradnú osobnú starostlivosť* sa považuje zverenie dieťaťa do osobnej starostlivosti inej fyzickej osoby ako rodiča.

K zariadeniam náhradnej inštitucionálnej výchovy patrí:

 *detský domov* –koedukované zariadenie internátneho alebo rodinného typu,

 *reedukačný detský domov* – jeho poslaním je výchova sociálne a mravne narušených

detí.

Poslaním detských domovov je vytvoriť trvalé prostredie na uspokojenie základných citových potrieb, prostredia, ktoré by vytváralo podmienky na formovanie vedomostí, zručností a návykov s ohľadom na spoločenské potreby, ale aj potreby jednotlivca. Detský domov podporuje výchovno-vzdelávaciu činnosť školy, zaisťuje deťom hodnotný odpočinok, rekreáciu i zábavu, poskytuje im možnosť uplatniť sa v rôznych druhoch záujmovej činnosti, oboznamuje ich s organizáciou každodenného života v domove, zapája ich do činností mimo detského domova, pestuje v nich dobré vzťahy k členom výchovnej skupiny i celého domova. V roku 2000 začal sociálny rezort v spolupráci s neštátnou organizáciou Úsmev ako dar – Spoločnosť priateľov detí z detských domovov transformáciu detských domovov. Podstatou sú zmeny, ktoré sa realizujú v rovinách:

 transformácia výchovných podmienok,

 transformácia personálnej štruktúry,

 transformácia priestorových podmienok.

Transformácia detských domovov prináša so sebou množstvo pozitívnych skúseností. Deťom sa ponecháva oveľa väčší priestor na prejavenie sa, vyjadrenie svojich názorov či postojov, umožnenie návratu do vlastnej rodiny, príp. žiť v náhradnej rodine. Na rozdiel od internátnych typov domovov, deti vychovávané v rodinnom type, sú lepšie pripravené do života, života v náhradných rodinách, ale aj na návrat do biologických rodín.

S detskými domovmi pracovníci sociálneho oddelenia Mestského úradu Dunajská Streda sú v neustálom kontakte, sú vždy informovaní o deťoch umiestnených v detskom domove. Mestský úrad Dunajská Streda v zmysle zákona č. 305/2005 Z. z. o sociálnoprávnej ochranne detí a o sociálnej kuratele a o zmene a doplnení niektorých zákonov v znení neskorších predpisov vyčlenil finančné prostriedky na tvorbu úspor pre deti v detských domovoch.

**Detský domov Nezábudka** v Dunajskej Strede vznikol v 50. rokoch. V roku 2007 bol zlúčený s Detským domovom v Šamoríne, v roku 2010 s Detským domovom vo Veľkom Mederi a je malým domovom v srdci Žitného ostrova. Počet detí je 73, z toho v Dunajskej Strede 11, 23 detí je u profesionálnych rodičov a 39 detí je v Detskom domove vo Veľkom Mederi.

Detský domov je prostredie vytvorené a usporiadané na účely vykonávania rozhodnutia súdu o nariadení ústavnej starostlivosti, predbežného opatrenia a o uložení výchovného opatrenia.

Detský domov dočasne nahrádza dieťaťu jeho prirodzené rodinné prostredie alebo náhradné rodinné prostredie. Ak ústavná starostlivosť skončí dosiahnutím plnoletosti alebo predĺžením ústavnej starostlivosti do 19 rokov veku, môže mladý dospelý požiadať detský domov o poskytovanie starostlivosti až do jeho osamostatnenia sa, najdlhšie do 25 rokov veku. Za osamostatnenie sa považuje zabezpečenie bývania a schopnosť samostatne sa živiť.

V zariadení sa poskytuje nevyhnutná starostlivosť: stravovanie, bývanie, zaopatrenie, ďalšia starostlivosť: poradenstvo, výchovná starostlivosť rodinám, z ktorých boli deti vyňaté pre zlyhanie výchovnej funkcie rodiny, záujmová, kultúrna a rekreačná činnosť. Zabezpečuje sa výchova, poskytuje liečebno-výchovná starostlivosť, osobné vybavenie, ak sa starostlivosť v zariadení poskytuje dieťaťu celoročne a dieťa nemá osobné vybavenie a zabezpečuje sa úschova cenných vecí.

Dieťaťu, ktorému sa poskytuje starostlivosť v detskom domove, detský domov poskytuje mesačne vreckové.

Pracovníci sociálneho oddelenia Mestského úradu Dunajská Streda sú v neustálom kontakte s detskými domovmi, sú informovaní o deťoch umiestnených v detskom domove. Mestský úrad Dunajská Streda v zmysle zákona č. 305/2005 Z.z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov vyčlenila finančné prostriedky na tvorbu úspor pre deti v detských domovoch. V roku 2011 bola vyplatená úspora v celkovej sume 3 390,36 Eur pre 6 detí.

**Zariadenie pre seniorov**

**Adresa**: G. Svobodu 1948/10, 929 01 Dunajská Streda

**Riaditeľ**: Ing. Tibor Kornfeld

**Kapacita**: 165

**Tel**.: 031/552 68 31

Život v spoločnosti a spoločenské zvyky sa neustále menia a tieto zmeny sú spojené aj so zmenami v živote rodiny aj jednotlivca. V starších dobách model rodiny predstavoval spolužitie niekoľkých generácií v jednej domácnosti. V takomto modeli rodiny bolo samozrejmosťou, že mladšie generácie sa starali o starších rodinných príslušníkov žijúcich spolu s nimi v jednej domácnosti.

Od päťdesiatych rokov minulého storočia sa začali meniť spoločenské pomery, čo bolo spojené s tým, že deti po založení rodiny sa od rodičov odsťahovali a založili si vlastnú domácnosť. V dôsledku zlepšujúcej sa zdravotnej starostlivosti sa predlžuje vek, ktorého sa ľudia dožívajú, čo spôsobuje nárast počtu starších ľudí žijúcich osamotene. Títo ľudia potom vo veku, keď už nie sú schopní sami sa o seba postarať, potrebujú okrem rodiny aj pomoc spoločnosti a jej rôznych inštitúcií.

Ústavná sociálna starostlivosť zabezpečuje komplexnú starostlivosť občanom, ktorí z neprekonateľných dôvodov nemôžu zotrvať vo svojej rodine alebo bydlisku a takto sa o nich rodina nemôže starať.

Domov - penzión dôchodcov (ďalej len D-PD) bol uvedený do prevádzky v marci 1984 na Ul. gen. Svobodu 1948/10 v Dunajskej Strede v zmysle zákona č. 121/1975 Z.z. v znení neskorších predpisov. Druhé sociálne zariadenie na Nám. Priateľstva 2201/37 začalo svoju činnosť v septembri 1989. Ďalšia zmena nastala v roku 1998, keď sa zmenila koncepcia sociálnej pomoci a s ňou súvisiace kompetencie boli vyjadrené v zákone č. 195/1998 Z.z. V roku 2002 prešli zriaďovateľské právomoci organizácie pod samosprávu mesta Dunajská Streda. Zmena zákona, platná od januára 2009 spôsobila zánik D-PD a DD a vzniklo zariadenie pre seniorov (ďalej len ZPS). Právne vzťahy pri poskytovaní sociálnych služieb, financovanie sociálnych služieb a dohľad nad poskytovaním sociálnych služieb upravuje zákon č. 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

V zariadení pre seniorov sa poskytuje sociálna služba fyzickej osobe s trvalým pobytom v meste Dunajská Streda, ktorá dovŕšila vek starobného dôchodku, s celoročným pobytom na dobu neurčitú a na dobu určitú s pobytom na dobu troch mesiacov a je odkázaná na pomoc inej fyzickej osoby podľa prílohy č. 3 zákona o sociálnych službách a fyzickej osobe, ktorá dovŕšila dôchodkový vek a poskytovanie sociálnej služby v tomto zariadení potrebuje z iných vážnych dôvodov. Trojmesačný pobyt je možné predĺžiť v odôvodnených prípadoch maximálne o ďalšie tri mesiace v prípade voľnej kapacity v zariadení pre seniorov. Podmienkou poskytovania sociálnej služby v zariadení pre seniorov je právoplatné rozhodnutie o odkázanosti na poskytovanie sociálnej služby.

V zariadení pre seniorov sa poskytuje pomoc pri odkázanosti na pomoc inej fyzickej osoby, sociálne poradenstvo, rehabilitačná činnosť, ošetrovateľská starostlivosť, ubytovanie, stravovanie, upratovanie, pranie, žehlenie a údržba bielizne a šatstva, osobné vybavenie. V zariadení pre seniorov (v prípade voľnej kapacity) možno poskytovať stravovanie – obed pre fyzické osoby dôchodkového veku s trvalým pobytom v meste Dunajská Streda.

V roku 2011 bolo na Mestskom úrade v Dunajskej Strede podaných 53 žiadostí o posúdenie odkázanosti na sociálnu službu do zariadenia pre seniorov. Počet vydaných právoplatných rozhodnutí o odkázanosti na sociálnu službu bolo 42, počet umiestnených v roku 2011 v Zariadení pre seniorov v Dunajskej Strede bolo 31. Kapacita zariadenia je 165.

V roku 2011 sa podarila jarná výsadba skalky v parku pred Zariadením pre seniorov, ako aj jej závlaha a údržba počas celej sezóny. Od septembra 2011 je v zmysle zákona č. 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov posilnená oblasť zdravotnej starostlivosti o klientov zariadenia pre seniorov a v tej súvislosti bola zavedená nočná služba zdravotného personálu aj v budove na Námestí priateľstva v počte dvoch zdravotných pracovníkov. V roku 2011 bola zorganizovaná 28 kultúrno-spoločenská akcia.

Kvalita života je svojou povahou multidimenzionálny koncept, zahŕňa mnohé aspekty reflexie životnej reality. Týmito činnosťami sa nám podarilo prispievať k zvýšeniu kvality života seniorov v zariadení.

**Mestský klub dôchodcov**

**Adresa**: Trhovisko 825/28, 929 01 Dunajská Streda

**Vedúca**: Mária Lepiová

**Tel**.: 0908/494971

Svoju činnosť vykonáva v zmysle stanoveného pracovného plánu, zameriava sa najmä na zapájanie členov do aktívnej práce v záujmových krúžkoch. Nezabezpečuje každodennú prevádzkovú činnosť, slúži pre účely jednotlivých organizovaných aktivít. Prioritou sú najmä veľké sviatočné podujatia, oslavy Dňa matiek, životné jubileá, stretnutia pri príležitosti Mesiaca úcty k starším, predvianočné stretnutia, organizované výlety, spoločné zájazdy, zdravotné vychádzky do voľnej prírody prípadne „guláš párty“. Obľúbené sú i návštevy divadelných predstavení. Organizovaná činnosť je dostatočne využívaná. Klub dôchodcov k 31.12.2011 eviduje 160 členov, za prevádzku klubu zodpovedá vedúca.

Podmienky pre činnosť klubu vytvára Mesto Dunajská Streda zabezpečovaním priestorov pre činnosť klubu a jeho financovaním /nájomné, elektrická energia, vodné a stočné/, zabezpečením materiálno-technického vybavenia klubu, finančným príspevkom z kapitoly sociálnych vecí rozpočtu mesta Dunajská Streda na príslušný rok na rôzne akcie, na zájazdy, kultúrne podujatia a pod.

V priestoroch klubu dôchodcov sa zabezpečujú priestory na uskutočnenie predvianočného tradičného stretnutia s deťmi s mentálnym a zdravotným postihnutím.

**ADOS-DS (ošetrovateľská starostlivosť a opatrovateľská služba)**

**Miesto prevádzkovania:** Športová ulica č. 4392/46, 929 01 Dunajská Streda
**Odborný garant**: **PhDr. Emília László
Tel/Fax**: 031 / 551 67 10, **Mobil**: 0905 / 347 773
**Email**: info@adosds.sk, **Web**: [www.adosds.sk](http://www.adosds.sk/)

|  |
| --- |
| **ADOS-DS, s.r.o**. vznikla **1.4.2005** s cieľom poskytovať komplexnú domácu ošetrovateľskú starostlivosť a opatrovateľskú službu pre občanov v okrese Dunajská Streda. Výkonnými pracovníkmi ADOS-DS, s.r.o. sú zdravotné sestry špecialistky, sestry s ukončeným vyšším odborným vzdelaním s dlhoročnou praxou v nemocničných oddeleniach a opatrovateľky s odbornou praxou.  |
|  |
|  |
| Náplňou činnosti ADOS-DS, s.r.o. je komplexná ošetrovateľská starostlivosť a opatrovateľská služba v domácom prostredí pacientov všetkých vekových skupín, u ktorých je indikovaná. Ide o ošetrovateľskú starostlivosť po skončení ústavnej liečby, o akútne chorých bez potreby hospitalizácie, o chronicky chorých a o pacientov v terminálnych stavoch. Opatrovateľskú službu možno poskytovať občanovi, ktorý pre svoj nepriaznivý zdravotný stav potrebuje pomoc inej osoby pri zabezpečovaní nevyhnutných životných úkonov, nevyhnutných prác v domácnosti alebo kontaktu so spoločenským prostredím. ADOS-DS, s.r.o. zabezpečuje komplexné služby v koordinácií s ambulantnou a ústavnou starostlivosťou o pacienta. V záujme zabezpečenia kontinuálnej starostlivosti ADOS-DS, s.r.o. spolupracuje s lôžkovými oddeleniami NsP Dunajská Streda, s lekármi primárnej starostlivosti a s lekármi špecialistami.Priestorové a materiálno - technické vybavenie ADOS-DS, s.r.o. má zabezpečené.  |
|  |
|  |
|  |
|  |

**Slovenský červený kríž (SČK)**

**Adresa**: Ádorská 37, 929 01 Dunajská Streda

**Riaditeľka**: Mgr. Dagmar Nagyová

**Tel**: 031 5522 687, **Web**: [www.redcross.sk](http://www.redcross.sk) (spolky: Dunajská Streda)

Slovenský Červený kríž je jediná, vládou Slovenskej republiky dňa 8. 12. 1992 uznaná národná spoločnosť Červeného kríža, pôsobiaca na celom území Slovenskej republiky podľa Ženevských dohovorov, ich dodatkových protokolov a [zákona č. 460/2007 Z. z.](http://www.redcross.sk/fileadmin/user_upload/dokumenty/zakonsck.pdf)

Ako pomocná organizácia orgánov verejnej správy pôsobí v humanitárnej oblasti plní úlohy ustanovené medzinárodnými zmluvami a týmto zákonom.

Vykonávaná činnosť:

* výučba prvej pomoci pre podniky a závody,
* výdajňa materiálnej pomoci,
* humanitný sklad, požičovňa zdravotníckych a kompenzačných pomôcok,
* pravidelná osvetová činnosť (prednášky a besedy) v oblasti verejného zdravia,
* nábor a morálne oceňovanie bezpríspevkových darcov krvi,
* vzdelávacie kurzy – kurzy opatrovania, kurzy prvej pomoci,
* Súťaž družstva mladých zdravotníkov.

Počet ich členov v okrese Dunajská Streda prevyšuje 5 000.

**Mládež Slovenského červeného kríža (M SČK)**

**Adresa**: Ádorská 37, 929 01 Dunajská Streda

**Tel**: 031 / 5522 488, 5522 687, **Web**: [www.mladezsck.host.sk](http://www.mladezsck.host.sk)

Mládež Slovenského Červeného kríža je hnutie detí a mládeže v Slovenskom Červenom kríži. Jeho činnosť sa riadi základnými princípmi červeného kríža: *humanita, nestrannosť, neutralita, nezávislosť, dobrovoľná služba, jednota* a *svetovosť*.

M SČK mala v roku 2002 svojich členov celkovo v 42 mestách Slovenska a v Dunajskej Strede bolo v tom istom roku registrovaných 110 aktívnych členov pracujúcich v rámci jednej pracovnej skupiny.

Poslaním Mládeže Slovenského Červeného kríža je združovať deti a mládež v rámci hnutia červeného kríža na Slovensku a vytvoriť jej priestor a podmienky pre dobrovoľnícku prácu v programoch a aktivitách zameraných na zraniteľné skupiny detí a mladých ľudí.

Ciele M SČK sú predovšetkým:

1) V rámci zdravotno-výchovnej a preventívnej činnosti v oblastiach HIV/AIDS a drogových závislostí zameraných na deti, mládež a celú spoločnosť:

* zmena postoja spoločnosti voči ohrozeným jednotlivcom a skupinám
* zmena osobného prístupu na základe dostupných informácií

2) V oblasti šírenia myšlienok, princípov a humanitárnych hodnôt červeného kríža:

* rozvoj sociálneho cítenia a konania detí a mládeže
* prehĺbenie porozumenia medzi ľuďmi
* zlepšenie pripravenosti obyvateľstva na mimoriadne situácie informovaním o poslaní a princípoch červeného kríža a medzinárodnom humanitárnom práve

3) V oblasti pripravenosti na katastrofy:

* rozvoj osobnej zodpovednosti za život a zdravie
* zlepšenie pripravenosti a reakcie detí a mladých ľudí na mimoriadne situácie

4) V oblasti napĺňania potrieb spoločnosti na lokálnej úrovni:

* zlepšiť postavenie ohrozených detí a mládeže v rámci spoločnosti
* zlepšiť podmienky života zraniteľných skupín obyvateľstva

**Regionálny úrad verejného zdravotníctva v Dunajskej Strede**

**Adresa: Veľkoblahovská 1067/30, 929 01 Dunajská Streda**

**Tel.:** +421 31 59 112 11, **Fax**: +421 31 59 11 260

**Email**: ds.ruvz@uvzsr.sk

Regionálny úrad verejného zdravotníctva je rozpočtová organizácia, ktorá je finančnými vzťahmi napojená na rozpočet ministerstva zdravotníctva.

Regionálny úrad verejného zdravotníctva so sídlom v Dunajskej Strede v rámci svojej územnej pôsobnosti v zmysle zákona NR SR č. 355/2007 Z.z. o ochrane, podpore a rozvoji verejného zdravia a o zmene a doplnení niektorých zákonov plní najmä tieto úlohy:

|  |  |  |
| --- | --- | --- |
|  | -  | zúčastňuje sa na riešení národných a medzinárodných programov významných pre verejné zdravie a vykonáva vedecký výskum v tejto oblasti,  |
|  | -  | riadi, usmerňuje a kontroluje epidemiologickú bdelosť prenosných ochorení a plnenie imunizačného programu,  |
|  | -  | vykonáva hodnotenie dopadov na verejné zdravie na regionálnej a lokálnej úrovni,  |
|  | -  | plní špecializované úlohy verejného zdravotníctva podľa § 11,  |
|  | -  | nariaďuje opatrenia na predchádzanie ochoreniam podľa § 12 a opatrenia pri mimoriadnych udalostiach podľa § 48 ods. 3,  |
|  | -  | vydáva záväzné stanoviská a rozhoduje o návrhoch podľa § 13,  |
|  | -  | zriaďuje komisie na preskúšanie odbornej spôsobilosti, vydáva osvedčenia o odbornej spôsobilosti a vedie register odborne spôsobilých osôb na epidemiologicky závažné činnosti uvedené v § 15 ods. 2,  |
|  | -  | povoľuje a zrušuje ním povolené výnimky, ak to ustanovuje tento zákon,  |
|  | -  | vykonáva štátny zdravotný dozor, vydáva pokyny a ukladá opatrenia na odstránenie nedostatkov zistených pri výkone štátneho zdravotného dozoru podľa § 54 a 55,  |
|  | -  | prejednáva priestupky a iné správne delikty, ukladá pokuty a povinnosť nahradiť náklady podľa § 56 až 58,  |
|  | -  | vedie register rizikových prác  |
|  | -  | zabezpečuje sprístupnenie informácií o kvalite vody na kúpanie počas kúpacej sezóny.  |

* + 1. **Priorita: Sociálna infraštruktúra**

**Opatrenie: Budovanie a rozvoj sociálnej infraštruktúry**

Opatrenie je zamerané na obnovu a prevádzku budov a zariadení sociálnej starostlivosti, vytvorenie podmienok na poskytovanie efektívnych a kvalitných služieb.

**Aktivity:**

* rekonštrukcia a nadstavba zariadení sociálnej starostlivosti a objektov slúžiacich na účely sociálnej starostlivosti (zatepľovanie objektov, nadstavby, rekonštrukcie striech a fasád, výmena okien, bezbariérové prístupy),
* znižovanie energetickej náročnosti prevádzky budov,
* zabezpečenie požadovaného štandardu sociálnych služieb zvýšením úrovne riadenia a vytvorením možností pre vstup mimovládnych organizácií a dobrovoľníkov do siete zariadení sociálnych služieb,
* zefektívnenie a skvalitnenie procesu zabezpečovania sociálnych služieb pre občanov,
* budovanie podporných zariadení sociálnej starostlivosti,
* vybudovanie komunitného centra,
* zlepšenie vybavenia zariadení sociálnej starostlivosti a objektov slúžiacich na účely sociálnej starostlivosti,
* budovanie účelových zariadení sociálnej starostlivosti.

**Opatrenie: Rozvoj sociálneho zabezpečenia**

Opatrenie je zamerané na rozvoj sociálnych služieb a podporu integrácie rôznych skupín obyvateľov do spoločenského života.

**Aktivity:**

* poradenstvo v sociálnej oblasti,
* rozšírenie osvety s protidrogovou a protialkoholickou tematikou, proti iným druhom závislosti a boja proti kriminalite,
* rozširovanie opatrovateľských služieb pre obyvateľov,
* výstavba bytov pre sociálne odkázaných občanov a bezbariérové byty,
* podpora takých foriem sociálnych zariadení, ako sú HOSPIC-e, komunitného centra, nocľahárne,
* zriadenie linky dôvery pre závislých a týraných občanov,
* budovanie centier pre matky s deťmi a špeciálnych zariadení,
* koordinovanie poskytovania sociálnej pomoci v meste.